丁未四月與李叔佩還錢塘道浦江井坑嶺賦此詩
作者：鄭剛中
朝代：宋

paragraphs: 扁舟絕驚濤，芒履陟修嶺。
躋攀雖小勞，窈窕豈人境。
巨石開雙關，有道細如綆。
其中漸寬虚，闊步隨所逞。
古木垂嘉陰，一覆餘里頃。
寂寂艷山花，沈沈晦龍井。
時有飛泉落，噴薄珠玉冷。
毛骨皆清凉，反顧發深省。
麋鹿聞人聲，駭去山之頂。
春禽正對弄，决起不留影。
豈知道上翁，甚愛幽獨景。
如何蒙鄙外，一笑不相領。
負負出前山，遲疑夢初醒。